stanford-oval/wikipedia huggingface dataset:
זנות קטינים
סיבות מרכזיות לכניסתם של קטינים למעגל הזנות

פגיעה מינית וגילוי עריות בילדות הן הסיבות המרכזיות המובילות את הקטינות/ים לתוך מעגל הזנות. הפגיעה בילדות פוגעת בהתעצבות מיניותן של הנערות ובעקבות כך נוצרות גם תחושת זהות מעוותת ותחושות ניתוק. הנערות נוטות לעיתים קרובות לברוח מביתן וכדי לשרוד הן נאלצות להיעזר בזנות. כך הן פוגשות בסרסורים ודמויות מדיחות ונוצרת שוב דינמיקה פוגענית של ניצול.
סיבה נוספת היא אלימות גופנית, הזנחה וחוסר שליטה ופיקוח של המשפחה על מעשיהן וסביבתן של הקטינות. נמצא כי במשפחות בהן הקטינות/ים אינן מקבלות מענה על צרכים פסיכולוגיים ורגשיים הן עשויות לחפש מענה זה במקומות אחרים, מה שהופך אותן פגיעות לניצול.
חסרות בית מהווה גורם סיכון נוסף. היא כוללת לרוב גם ניתוק קשרי משפחה, קשרים חברתיים וממסגרות. אלה יוצרים קושי כלכלי רב ומחסור להזדמנויות תעסוקתיות, אשר מגבירים את פגיעותן לניצול. הזנות עשויה לספק עבור הקטינות/ים כסף מהיר, תחושת קבלה ושייכות ותחושה של כוח ושליטה, אשר לעיתים הן מתקשות לקבל בתחומים אחרים בחייהן.
לדידו של הזרם הפמיניסטי הרדיקלי, כל הנשים בזנות הן נשים הסובלות מטראומה קיצונית ומתמשכת אשר לרוב החלה בילדותן וכוללת חוויות של אלימות פיזית, מינית ורגשית קשות. טראומות אלו לא הותירו לנשים כל מוצא אחר להתמודדות עם מצוקתן. על כן, הן סבורות כי יש לראות בעוסקות בזנות ובייחוד בילדים ובני הנוער בזנות, קורבנות לניצול ותקיפה מינית ולא עבריינים.
סכנות והשלכות של זנות קטינים

לזנות יש השלכות גופניות ונפשיות חמורות. אלימות ואף רצח הם שכיחים, כאשר נפוצות גם מחלות כרוניות, קשיי שינה וזיכרון. הפגיעה הנפשית באה לידי ביטוי בדימוי עצמי נמוך, דיכאון ואבדנות. באופן ספציפי, קטינות/ים וצעירות/ים בזנות פגיעות יותר למחלות מין וזיהומים בשל חוסר השימוש באמצעי מניעה ובשל הזרקת סמים. בנוסף, היותן של הקטינות/ים במעגל הזנות מוביל את חלקן להתמכר לסמים. נמצא כי צעירות/ים בזנות סובלות מהפרעת דחק פוסט טראומטית וטראומה מורכבת, תחושות אשמה ובושה ואף שינויים אישיותיים כתוצאה מחוויות האלימות וההשפלה. לאירועים טראומטיים כדוגמת זנות, יש השלכות משמעותיות על מערכות יחסים, על תחושת הביטחון של צעירות/ים בעולם ועל תחושת האמון הבסיסית שלהן. ההשפלה שחוות צעירות וצעירים בזנות הן טראומטיות לא פחות מהאלימות הפיזית והמינית שהן חוות ואף עשויים להיחוות כטראומטיים יותר.
ממחקרים שנערכו בעולם בקרב נשים במעגל הזנות עלה הצורך להבחין בין טראומה הנובעת מאירוע חד פעמי לטראומה כרונית לאורך החיים, המכונה "הפרעת דחק פוסט טראומטית מורכבת". זהו המונח המשמש לתיאור הנזקים הטראומטיים הנגרמים לנשים הנמצאות במעגל הזנות, הסובלות מטראומות קשות ומתמשכות כתוצאה מהזנות ומגילוי העריות שחוו. הטראומה המורכבת מתאפיינת גם בסימפטומים דיסוציאטיביים, בהפרעות במבנה האישיות ובנטייה לקורבנות חוזרת (הן על ידי פגיעה עצמית והן על ידי פגיעה על ידי אחרים). כאמור, צעירות/ים בזנות חוות סימפטומים דיסוציאטיביים המשמשים כמעין מנגנון של ניתוק המשמש להישרדותן. דיסוציאציה היא אחת משלוש צורות ההסתגלות המרכזיות לחוויות ההתעללות בגילאים צעירים.
שכיחות > סיכום סטטיסטי

זנות קטינים קיימת בכל מדינה, אך התופעה חמורה ביותר בדרום אמריקה ובאסיה. מספר הקטינים בזנות גדל בחלקים שונים של העולם, כולל צפון אמריקה, אפריקה ואירופה. קשה להשיג נתונים סטטיסטיים מדויקים, אך מעריכים כי כ-10 מיליון ילדים מעורבים בזנות ברחבי העולם.
| מדינה / מיקום | מספר הילדים המעורבים בזנות | הערות | הערה |
| --- | --- | --- | --- |
| ברחבי העולם | עד 10,000,000 |  |  |
| אוסטרליה | 4,000 |  |  |
| בנגלדש | 10,000 - 29,000 |  |  |
| ברזיל | 250,000 - 500,000 | בברזיל הסחר בקטינים לזנות הוא הגבוה ביותר אחרי תאילנד . |  |
| קמבודיה | 30,000 |  |  |
| צ'ילה | 3,700 | מספר הקטינים המעורבים בזנות נמצא בירידה. |  |
| קולומביה | 35,000 | בין 5,000 ל-10,000 נמצאים ברחובות בוגוטה . |  |
| הרפובליקה הדומיניקנית | 30,000 |  |  |
| אקוודור | 5,200 |  |  |
| אסטוניה | 1,200 |  |  |
| יוון | 2,900 | יותר מ-200 מתחת לגיל 12. |  |
| הונגריה | 500 |  |  |
| הודו | 1,200,000 | בהודו, קטינים מהווים 40% מהעוסקים בזנות. |  |
| אינדונזיה | 40,000 - 70,000 | יוניסף קובע כי 30% מהעוסקות בזנות הן מתחת לגיל 18. |  |
| מלזיה | 43,000 - 142,000 |  |  |
| מקסיקו | 16,000 - 20,000 | מתוך 13,000 ילדי הרחוב של מקסיקו סיטי, 95% קיימו לפחות מפגש מיני אחד עם מבוגר (רבים מהם באמצעות זנות). |  |
| נפאל | 200,000 |  |  |
| ניו זילנד | 210 |  |  |
| פרו | 500,000 |  |  |
| הפיליפינים | 60,000 - 100,000 |  |  |
| סרי לנקה | 40,000 | יוניסף קובע כי 30% מהעוסקות בזנות הן מתחת לגיל 18. |  |
| טייוואן | 100,000 |  |  |
| תאילנד | 200,000 - 800,000 |  |  |
| ארצות הברית | 100,000 |  |  |
| זמביה | 70,000 |  |  |
היקף התופעה בישראל

נכון ל-2019 אין בידי הגורמים הרשמיים בישראל די מידע אודות היקף זנות הקטינים. בעמותת עלם מעריכים כי מדובר באלפי נערות/ים העוסקים בזנות בישראל. אחת הסיבות להיעדר הדיווח היא כי מרבית בני הנוער המעורבים בזנות לא מזהים עצמם ככאלה. בעשור השני של המאה ה-21 קיימת מגמת עלייה במספר התיקים הנפתחים במשטרה בגין עבירות של צריכת זנות מקטינים. מספר התיקים הפליליים שנפתחו בגין עבירות מין כלפי קטינים בין השנים 2011–2017 גדל מ-2001 תיקים ל-2604 תיקים. כ-70% מהתיקים עסקו בעבירות מין כלפי קטינות בעוד ש-30% מהתיקים עסקו בעבירות מין כלפי קטינים. הנתונים הקיימים בידי המועצה הלאומית לשלום הילד מציגים עליה במספר התיקים הפליליים שנפתחו בגין פגיעה בקטינים אך אינם מתייחסים באופן נפרד לזנות קטינים, אלא כוללים עבירות מוסר ועבירות מין כלפי קטינים אשר אינן כוללות רק זנות קטינים לבדה. קיימת הערכה כי קטינים מהווים 20-30% מהאוכלוסייה הנמצאת במעגל הזנות. לגורמי הטיפול מוכרים מאות קטינים הנמצאים במעגל הזנות. ההערכה היא כי ישנם קטינים רבים נוספים אשר לא ידוע עליהם לרשויות ולגורמי הטיפול. תופעת זנות הקטינים נפוצה במגוון קבוצות אוכלוסייה: יהודים, ערבים, חילונים, דתיים, עולים, מבקשי מקלט, הומואים, לסביות, ביסקסואלים וטרנסג'נדרים.
היבטים חוקיים של זנות קטינים בישראל

הספרות המקצועית עוסקת ברובה בזנות בגירים. שם ניתן למצוא מגוון הגדרות אשר משפיעות על החקיקה, הענישה והאכיפה. מגוון ההגדרות עשוי להקשות על אכיפת הזנות משום שחלקן מתייחסות לזנות כאל מקצוע שיש בו יסוד של בחירה. בהקשר החברתי, קיימת תפיסה יחסית סלחנית ביחס לזנות ונראה כי אין די אכיפה כנגד ניצול של קטינים, מה שמהווה חלק מהתשתית המאפשרת את המשך קיום הבעיה. אחד הקשיים הוא עצירת צרכני הזנות. זאת משום שקשה להוכיח כי המבוגר ידע את גיל הקטין וכי נכונותם של הקטינים לשיתוף פעולה היא חלקית בלבד.
מנתוני משטרת ישראל משנת 2017 עולה כי אין התייחסות ספציפית לזנות קטינים בישראל, אלא היא נכללת תחת הגדרות עבירה רחבות יתר: עבירות חשיפה ועבירות מוסר. עבירת חשיפה היא עבירה שאין בה מתלוננים ולפיכך היא אינה מדווחת למשטרה. גילוי עבירות אלו נעשה באמצעות פעילות יזומה של המשטרה. עבירות אלו כוללות עבירות של סמים, שוחד, הימורים, אחזקת רכוש גנוב ובין היתר, גם עבירות מוסר וזנות. עבירות מוסר כוללות סרסרות, שידול למעשה זנות, אך גם שימוש וסחר בסמים. בשנת 2017 נפתחו 10,876 תיקים הנוגעים לעבירות אלימות שבוצעו כנגד קטינים. כ־32% מכלל עבירות האלימות כנגד קטינים בוצעו בתוך המשפחה. אולם, תיקים אלו אינם כוללים רק עבירות מין כנגד קטינים.
בישראל קיימים שני חוקים המתמקדים בילדים ובנוער, אשר נועדו להגן על קטינים בסיכון: חוק הנוער (טיפול והשגחה), תש"ך - 1960 וחוק הנוער (שפיטה ענישה ודרכי טיפול), התשל"א- 1971. על מנת להרחיב את ההגנה על קטינים מפני ניצול מיני מסחרי, מדינת ישראל חתמה על אמנת האג בדבר זכויות ילדים ובני נוער ואף הרחיבה את חוק העונשין בנוגע לזנות קטינים. סרסרות ושידול לזנות, כאשר הן נעברות כנגד קטינים, נחשבות חמורות יותר מסרסרות בגירים ודין העובר אותן הוא שבע שנות מאסר (חוק העונשין: תשל"ז- 1977). החוק כולל גם איסור פרסום של שרותי זנות קטינים, איסור פרסומי תועבה באמצעות גופם של קטינים, וכן איסור להצגת נותן שרותי מין כקטין, גם אם אין זו אמת. בנוסף, לצורך הגברת המלחמה בזנות קטינים וההגנה עליהם, קיימת הצעה נוספת לתיקון חוק העונשין, לפיה יוחל על עבירות זנות המבוצעות נגד קטינים עקרון השיפוט האקס-טריטוריאלי על מנת לאפשר להעמיד לדין בישראל עברייני זנות קטינים ופורנוגרפיה של קטינים, גם אם העבירות נעברו במדינה בה הם לא נחשבות לעבירות.
לקריאה נוספת

ארנון אדלשטיין, קטינים בזנות , הוצאת רסלינג, 2020
ג'ו וייד

ג'וזף סמואל "ג'ו" וייד (אנגלית: Joseph Samuel "Joe" Wade‏; 7 ביולי 1921 - 12 בנובמבר 2005) היה שחקן ומאמן כדורגל אנגלי.
וייד נולד בשורדיץ' שבלונדון, ובעת שלמד בבית הספר היה אלוף מועדון האיגרוף לנוער של לונדון. במלחמת העולם השנייה הוא שובץ לחיל האוויר המלכותי, והוצב בבסיס החיל קרדנהיל שבהירפורדשייר. בתקופת שירותו שם הוא השתתף כשחקן אורח במספר משחקים לא רשמיים במדי הירפורד יונייטד מהליגה הדרומית.
במאי 1944 הוא חתם על חוזה חובבן בארסנל, ובאוגוסט 1945 על חוזה המקצוען שלו. הוא היה שחקן מילואים בעמדת הבלם, ובשנות ה-40 כמעט ולא שיחק; הוא ערך את הופעת הבכורה שלו במשחק גביע ה-FA מול וסטהאם יונייטד ב-5 בינואר 1946. ההרכב של ארסנל התבסס בעיקר על שחקני קבוצת המילואים, וספג הפסד 0 - 6 הנחשב לכבד ביותר בתקופה שלאחר המלחמה. וייד המשיך לשחק מדי פעם; הוא ערך את הופעת הבכורה בליגה בניצחון 4 - 2 על לידס יונייטד ב-16 בנובמבר 1946, אך בין אותה שנה ל-1952 השתתף רק ב-16 משחקים, בין השאר בגלל הצורך להתחרות על המקום בהרכב עם הכוכבים וולי ברנס, ליונל סמית' ולורי סקוט.
ברנס ספג פציעה קשה בברכו בגמר גביע ה-FA של 1952, ולמשך כל עונת 1952/1953 הוחלף על ידי וייד. הוא השתתף ב-44 משחקים בכל המסגרות, ובסיום העונה זכתה ארסנל באליפות שביעית בגלל ממוצע שערים עדיף לעומת פרסטון נורת' אנד; היה זה התואר האחרון של המועדון עד 1970. בעונה שלאחר מכן, 1953/1954, ספג וייד פציעה בברכו בגלל שלולית במגרש המוצף במשחק הידידות מול קווינס פארק ריינג'רס. לאחר שהחלים מהפציעה הוא ניסה להתמודד עם מקום בהרכב עם לן ויליס וברנס שהחלים בינתיים. הוא המשיך לשחק לסירוגין בקבוצה הבוגרת, אך לאורך כל עונת 1955/1956 היה בקבוצת המילואים, ולפרקים אף מאמן קבוצת הנוער של ארסנל.
באביב 1956 הוא עזב את ארסנל, וחזר להירפורד יונייטד כמאמן-שחקן. בסך הכל נטל חלק ב-86 משחקי ליגה, 7 משחקי גביע ה-FA ו-25 משחקים לא רשמיים בתקופת המלחמה, בהם לא הבקיע ולו שער אחד. בהירפורד הוא החל במסורת של הדחת קבוצות מקצועניות מגביע ה-FA, בהן אלדרשוט ב-1956/1957 וקווינס פארק ריינג'רס ב-1957/1958. וייד זכה ב"דאבל" של גביע הליגה הדרומית והחטיבה הצפון-מערבית של הליגה הדרומית בעונת 1958/1959.
ב-1962 פרש מכדורגל על מנת להקדיש את מירב זמנו לחנויות הספורט שלו, אותן ניהל בהירפורד ובלאומינסטר. הוא חזר להירפורד כמאמן זמני לאחר התפטרותו של ג'ון צ'ארלס ב-1971, אך לא המשיך מעבר לכך בקריירת האימון שלו.
לקריאה נוספת

טוני מתיוס, WHO'S WHO OF ARSENAL (עמודים 294 - 295), מיינסטרים, 2007 (ISBN 1-84596-232-X)
דניאל פרן

| --- | --- |

 לידה:  7 בספטמבר 1904 וילנה, האימפריה הרוסית 
 פטירה:  3 בספטמבר 1991 (בגיל 86) דורקינג, הממלכה המאוחדת 
 מדינה:  הממלכה המאוחדת 
 פעילות כמקצוען:  1928–1939 (כ־11 שנים) 
 
דניאל פרן (באנגלית: Daniel Prenn;‏ 7 בספטמבר 1904 – 3 בספטמבר 1991) היה שחקן טניס וטניס שולחן יהודי גרמני, פולני ובריטי יליד האימפריה הרוסית. בשיאו הוא דורג במקום שישי בעולם (1932), וראשון באירופה. הוא דורג במקום הראשון בגרמניה במשך ארבע השנים 1928–1932. הוא הגיע למשחק הגמר הראשון שנערך בזוגות המעורבים של אליפות וימבלדון 1930, ביחד עם הילדה קרנווינקל מגרמניה. כאשר עלו הנאצים לשלטון בגרמניה בשנת 1933, הם אסרו עליו לשחק בגלל יהדותו. הוא היגר מגרמניה לאנגליה, ובהמשך הפך לאיש עסקים מצליח.
ראשית חייו

פרן נולד ב-7 בספטמבר 1904 בווילנה, אז חלק מהאימפריה הרוסית, כבנו של קבלן בניית מסילות ברזל יהודי. הוא גדל בעיקר בסנט פטרסבורג ברוסיה. כדי לברוח מהאנטישמיות המקומית, המשפחה עברה לברלין בשנת 1920.
פרט לעיסוקו בטניס, פרן היה מתאגרף חובב ורץ. הוא סיים את לימודיו ב-Technische Hochschule של שרלוטנברג, גרמניה, והשלים דוקטורט בהנדסה בשנת 1929.
פרן ייצג את גרמניה באליפות העולם בטניס שולחן שנערכה בלונדון ב-1926, והגיע לסיבוב הרביעי ביחידים ולרבע הגמר בזוגות.
קריירת טניס

בשנת 1928 זכה פרן באליפות גרמניה הפתוחה בטניס.
בשנת 1930 פרן היה אלוף קבוצות המועדון הגרמני שייצג את מועדון הטניס אדום-לבן של ברלין, וניצח 8 - 1 את מועדון כחול-לבן. פרן ניצח בשני משחקי הזוגות שלו. הוא לא הצליח לזכות באליפויות הבינלאומיות בברלין, ובהמשך הפסיד לביל טילדן בגמר.
בשנת 1931 הוא זכה באליפויות היחידים, הזוגות והזוגות המעורבים של טורניר העיר דרזדן. באותה שנה הוא הפסיד באליפות הבינלאומית בברלין בפעם השנייה לרודריץ' מנזל, אך זכה בזוגות בשותפות עימו.
הוא קיבל את מדליית האימפריה הגרמנית על כך שזכה באזור האירופי בגביע דייוויס 1932.
הוא עלה לראש הדירוג הגרמני החל משנת 1925 כאשר דורג 15, בשנת 1926 פרץ לעשירייה הראשונה, בשנת 1927 דורג במקום רביעי במדינה ובשנים 1928 עד 1932 הגיע לשיאו כשדורג במקום ראשון בטניס הגרמני.
לאחר שנאסר עליו לשחק טניס בגלל היותו יהודי, תחילה ניסה להגיש בקשה לרישיון לשחק בפולין להיות חלק מקבוצת גביע דייוויס של פולין, אך נדחה על ידי איגוד הטניס הפולני, בעיקר כתוצאה מכך שוויתר על אזרחותו הפולנית ב-1932. הוא שינה את אזרחותו וייצג את בריטניה במשחקי המכביה ב-1935.
לאחר שעבר לבריטניה הוא זכה בסדרת טורנירים בשנת 1933, כולל אליפויות השפלה הסקוטיות נגד אנטואן ג'נטיין,, אליפות מערב אנגליה נגד הנדריק טימר (גם גמר הזוגות) ואליפות פריז נגד כריסטיאן בוסוס.
בשנת 1935 הוא היה בסגל הראשון בתחרות הזוגות המעורבים בטורניר בורנמות' בשילוב עם אוולין דירמן. לרוע המזל שפעת מנעה מבת זוגו להתמודד באותו יום ולכן הניצחון הוענק ליריביהם. הוא הפסיד בטורניר הארו של לונדון לבני אוסטין, ואת אליפות צרפת הפתוחה לז'אן בורוטרה.
מחלוקות

בתחילת 1931 הואשם בהפיכתו למקצוען ונאלץ להימנע מפעילות מספר חודשים לפני שזוכה, אז התברר שהחליפו אותו באדם אחר בשם דנאל פרן. כעבור מספר חודשים השעה אותו איחוד הטניס הגרמני לחצי שנה נוספת בגין חיובי חסות, בהתבסס על האשמות של יצרנית המחבטים האמר ושות', שטענו כי פרן ביקש תשלום בגין בחירת הציוד של האמר. אמצעי תקשורת מקומיים תייגו פעולה זו כאנטישמית ומבוימת על ידי חברת האמר. בגלל השעייתו נלקחו ממנו תאריו של פרן וגם רישיונו כטניסאי חובב. הוא סולק מנבחרת גביע דייוויס של גרמניה - גרמניה הודחה בסיבוב הראשון של גביע דייוויס ב-1931.
ב־24 באפריל 1933 הוציא הרייכספורטפורר, שמונה זה עתה, הצהרה מטעם איגוד טניסאי הדשא הגרמני, בו נאמר כי לא ניתן לבחור אף יהודי לנבחרת הלאומית או לגביע דייוויס, וכי אין שום מועדון או עמותה יהודית או מרקסיסטית יכולה להיות מזוהה עם פדרציית הטניס הגרמנית, ובאופן ספציפי שהשחקן היהודי בשם ד"ר פרן לא ייבחר לקבוצת גביע דייוויס הגרמנית בשנת 1933. המלך השוודי, גוסטף החמישי, טניסאי נלהב, סעד עם הצמרת הגרמנית בקיץ 1933, ומתח ביקורת על המדיניות הגזענית החדשה. לאחר ארוחת הצהריים, המלך הקשיש שיחק משחק טניס עם פרן. זמן קצר לאחר מכן עבר פרן לבריטניה.
הברון הגרמני גוטפריד פון קרם מחה נגד הטיפול בפרן, וכתוצאה מכך הוא עצמו הפך למטרה ונעצר באשמת הומוסקסואליות ונכלא.
חיים אישיים בבריטניה

לאחר שעבר לאנגליה הוא השיק חברת ציוד אודיו משלו בשנת 1935 בקנטיש טאון. בשנים 1946–1949 היו לו חמישה פטנטים הקשורים ליציקת פלסטיק. החברה שלו, Truvox Engineering, נמכרה ל-Racal בשנת 1969 תמורת 1.26 מיליון דולר. בשנת 1970 הקים את סלסטיון אלקטרוניקה, יצרנית רמקולים.
היו לו כמה ילדים, אוליבר שנולד ב-1939, הפך לימים לאלוף הנוער בווימבלדון, והתמודד גם בתחרות הווימבלדון העיקריות. אוליבר השתלט גם על המפעל המשפחתי בשנת 1988 וניהל את המשרד מאז. בן נוסף, ג'ון אלן ניקולס, היה בעל מניות בלקוסט, וכתומך נלהב בטניס ובסקווש הוא גרם לסלסטיון להיות מעורבת במיזם מתן חסות למחבט, שהסתיים בשנת 2010.
הנצחה

בשנת 1981 נכלל דניאל פרן בהיכל התהילה של הספורט היהודי.
Old Town Road

"Old Town Road" הוא סינגל שהוקלט על ידי הראפר האמריקאי ליל נאז X, אשר יצא לאור לראשונה באופן עצמאי בדצמבר 2018. לאחר שצבר פופולריות, הסינגל יצא לאור מחדש על ידי חברת התקליטים קולומביה רקורדס בתאריך מרץ 2019. ליל נאז X בנוסף לכך הקליט רמיקס לשיר יחד עם הזמר הקאנטרי האמריקאי בילי ריי סיירוס, אשר יצא לאור בתאריך 5 באפריל 2019. שתי הגרסאות נכללו בתוך המיני אלבום הראשון של ליל נאז X, ‏7 (2019).
השיר מתואר כשיר ראפ קאנטרי, ז'אנר שלא פרץ למיינסטרים לפני הוצאת השיר. מפיק ההולנדי יאנגקיו חיבר את המנגינה של השיר והעלה אותו לרשת. השיר הפך בן רגע לשיר פופולרי באפליקציית טיקטוק ולמעשה נכנס למצעדים רבים של בילבורד לשנת 2019, במרץ 2019.
במרץ 2019 נכנס השיר למקום 19 במצעד של בילבורד Hot Country Songs, לפני שהמגזין הסיר את השיר מהמצעד כתוצאה מחוסר התאמה למצעד, ולז'אנר. שתי הגרסאות של השיר יחד הגיעו לראש המצעד בילבורד הוט 100. השיר נהפך לשיר עם מספר השבועות הארוך ביותר במצעד עם 19 שבועות רצופים. לפחות גרסה אחת או יותר של השיר, נכנס למקום הראשון במדינות נוספות ביניהם, קנדה, צרפת, ישראל, אירלנד, הולנד, ניו זילנד, ובריטניה.
השיר קיבל את התואר יהלום על ידי איגוד תעשיית ההקלטות האמריקאי באוקטובר 2019, על מכירות המסתכמות על 10 מיליון יחידות שקולות בארצות הברית, מה שהופך את השיר למהיר ביותר שמקבל תואר זה. בטקס פרסי הגראמי ה-62, הרמיקס לשיר עם בילי ריי סיירוס הועמד בתור שיר "תקליט השנה", וזכה בפרס "ביצוע הפופ על ידי צמד/להקה הטוב ביותר", ובפרס "וידאו קליפ השנה". באוקטובר 2019, חברת תקליטיו של ליל נאז X, קולומביה רקורדס, כיום סוני מיוזיק, זכו בפרס בתור "תקליט המוזיקה & סאונד" על ידי SAG-AFTRA עבור "עבודה יוצאת דופן על להט"ב". בינואר 2021, השיר שבר שיא גינס עבור הסינגל עם מספר רב ביותר של פלטינה עם 14 פלטינות, בארצות הברית לפי דביריהם של איגוד תעשיית ההקלטות האמריקאי, מה שנאמר שהשיר צבר למעלה מ-14 מיליון יחידות שקולות. השיר נמכר בכ-18 מיליון עותקים ברחבי העולם, כתוצאה מכך, השיר נהפך לאחד מן השירים הנמכרים ביותר בכל הזמנים. מגזין רולינג סטון מנה את השיר במקום ה-490 ברשימה "השירים הטובים ביותר בכל הזמנים" גרסת ה-2021.
רקע

השיר נכתב על ידי מונטרו היל, טרנט רזנור, אטיקוס רוס וקלוואה ראוקמה והופק על ידי YoungKio, רזנור ורוס. השיר הוא בסגנון היפ הופ אשר משלב את סגנונות הקאנטרי והראפ. בנוסף לכך, עלה השיר לרשת הזרמת המדיה ספוטיפיי.
הקליפ של השיר אשר עלה לערוץ היוטיוב של ליל נאז X זכה להצלחה רבה ונכון לדצמבר 2020 צבר הקליפ למעלה מ-587 מיליון צפיות.
בשנת 2020, ביצעה "ארץ נהדרת" פרודיה לשיר בזמן הבחירות לכנסת ה-23.
מיקומי שיא

|   ‏‏‏  מצעדים ודירוגים> מדינה |   ‏‏‏  מצעדים ודירוגים> מצעד |   ‏‏‏  מצעדים ודירוגים> מיקום שיא |   ‏‏‏  מצעדים ודירוגים>  |
| --- | --- | --- | --- |
|  אוסטריה | Ö3 אוסטריה טופ 40‏ | 1 |  |
|  אוסטרליה | מצעד הסינגלים האוסטרלי | 1 |  |
|  אירלנד | מצעד הסינגלים האירי | 1 |  |
|  ארצות הברית | בילבורד הוט 100 | 1 |  |
|  ארצות הברית | Hot Country Songs | 19 |  |
|  ארצות הברית | Hot R&B/Hip-Hop Songs | 1 |  |
|  ארצות הברית | 40 שירי המיינסטרים | 30 |  |
|  ברזיל | טופ 100 ברזיל | 78 |  |
|  גרמניה | GfK – טופ 100 | 1 |  |
|  דנמרק | היטליסטן | 1 |  |
|  הולנד | מצעד 40 הסינגלים ההולנדיים | 5 |  |
|  הונגריה | Rádiós Top 40 | 1 |  |
|  הממלכה המאוחדת | מצעד הסינגלים הבריטי | 1 |  |
|  יוון | IFPI Greece | 1 |  |
|  ישראל | מדיה פורסט ישראל | 6 |  |
|  ליטא | AGATA | 3 |  |
|  נורווגיה | VG-lista | 1 |  |
|  ניו זילנד | המצעד הניו זילנדי הרשמי | 1 |  |
|  סלובקיה | ČNS IFPI | 2 |  |
|  ספרד | PROMUSICAE | 62 |  |
|  סקוטלנד | מצעד הסינגלים הסקוטי | 1 |  |
|  פולין | ZPAV | 17 |  |
|  פורטוגל | מצעד הסינגלים הפורטוגזי | 1 |  |
|  פינלנד | המצעדים הפיניים הרשמיים | 1 |  |
|  צ'כיה | ČNS IFPI | 2 |  |
|  צרפת | SNEP | 1 |  |
|  קנדה | קנדה הוט 100 | 3 |  |
|  שוודיה | סוורייטופליסטן | 2 |  |
|  שווייץ | המצעד השווייצרי | 1 |  |
נתוני מכירות

| אזור | תואר | מכירות |
| --- | --- | --- |
| אוסטרליה (ARIA) | x5 פלטינה | 350,000 |
| צרפת (SNEP) | פלטינה | 200,000 |
| גרמניה (BVMI) | זהב | 200,000 |
| איטליה (FIMI) | פלטינה | 50,000 |
| ניו זילנד (RMNZ) | x2 פלטינה | 60,000 |
| ספרד (PROMUSICAE) | זהב | 20,000 |
| שוודיה (GLF) | x2 פלטינה | 160,000 |
| בריטניה (BPI) | פלטינה | 600,000 |
| ארצות הברית (RIAA) | x3 פלטינה | 3,000,000 |
הרמיקס של בילי ריי סיירוס

"(Old Town Road (Remix" הוא סינגל שהוקלט על ידי ליל נאז X בשיתוף הזמר האמריקאי בילי ריי סיירוס, והוא הרמיקס הראשון לשיר "Old Town Road" שיצא. הרמיקס יצא לאור ב-5 באפריל 2019. הרמיקס נכלל במיני-אלבום הראשון של ליל נאז אקס, "7".
הרמיקס של בילי ריי סיירוס > רקע

בדצמבר 2018, יום אחרי יציאת השיר המקורי, ליל נאז X פרסם באתר טוויטר שהוא רוצה את ביילי ריי סיירוס בשיר שלו.
ביילי ריי סיירוס ענה לליל נאז בכך שאמר שהוא אהב את השיר "Old Town Road" בפעם הראשונה ששמע אותו.
הרמיקס היה שישה עשר שבועות ברציפות במקום ה-1 במצעד בילבורד הוט 100. כמו כן, שומש השיר עשרות מיליוני פעמים בפלטפורמת שיתוף הווידאו טיקטוק, מה שהוביל לחלק מהצלחתו הניכרת של השיר.
הרמיקס של בילי ריי סיירוס > ביקורות > רשימות כל הזמנים

| ארגון | רשימה | מיקום | מקור |
| --- | --- | --- | --- |
| בילבורד | 500 שירי הפופ הטובים ביותר בכל הזמנים | 132 |  |
הרמיקס של בילי ריי סיירוס > מיקומי שיא

|   ‏‏‏  מצעדים ודירוגים> מדינה |   ‏‏‏  מצעדים ודירוגים> מצעד |   ‏‏‏  מצעדים ודירוגים> מיקום שיא |   ‏‏‏  מצעדים ודירוגים>  |
| --- | --- | --- | --- |
|  איטליה | מצעד הסינגלים האיטלקי | 3 |  |
|  ארגנטינה | ארגנטינה הוט 100 | 85 |  |
|  ארצות הברית | בילבורד הוט 100 | 1 |  |
|  ארצות הברית | מצעד שירי הדאנס קלאב | 34 |  |
|  ארצות הברית | Hot R&B/Hip-Hop Songs | 1 |  |
|  ארצות הברית | Rhythmic | 1 |  |
|  ברזיל | טופ 100 ברזיל | 2 |  |
|  דנמרק | היטליסטן | 2 |  |
|  הולנד | מצעד 40 הסינגלים ההולנדיים | 1 |  |
|  חבר המדינות | טופ-היט | 21 |  |
|  יוון | IFPI Greece | 3 |  |
|  ישראל | מדיה פורסט ישראל | 4 |  |
|  ישראל | גלגלצ | 1 |  |
|  מלזיה | RIM | 11 |  |
|  ניו זילנד | המצעד הניו זילנדי הרשמי | 1 |  |
|  סינגפור | RIAS | 18 |  |
|  סלובקיה | ČNS IFPI | 2 |  |
|  ספרד | PROMUSICAE | 65 |  |
|  פינלנד | המצעדים הפיניים הרשמיים | 5 |  |
|  צ'כיה | ČNS IFPI | 3 |  |
|  קולומביה | נשיונל-רפורט | 63 |  |
|  קנדה | קנדה הוט 100 | 1 |  |
|  רומניה | מצעד השירים הרומני | 14 |  |
|  רוסיה | טופ-היט | 90 |  |
הרמיקס של יאנג ת'אג ומייסון רמסי

הרמיקס השלישי לשיר "Old Town Road", לאחר הרמיקס של דיפלו מאפריל 2019, הרמיקס יצא לאור ב-12 ביולי 2019. הרמיקס כולל הופעת אורח של הראפר האמריקאי יאנג ת'אג והזמר האמריקאי מייסון רמסי.
הרמיקס של יאנג ת'אג ומייסון רמסי > רקע

ב-9 באפריל 2019, יאנג ת'אג העלה טיזר לרמיקס. 2 ביולי, ליל נאז X העלה טיזר לרמיקס. ב-11 ביולי, יום לפני יציאת הרמיקס, ליל נאז X פרסם את עטיפת הרמיקס והודיע שהרמיקס הולך לצאת יום למחרת.
יאנג ת'אג זכה להביא את הקאנטרי ראפ למיינסטרים עם המיקסטייפ שלו Beautiful Thugger Girls.
רמיקסים אחרים > הרמיקס של דיפלו

הרמיקס הרשמי השני של השיר הוא "Old Town Road (Diplo Remix)", אשר יצא לאור בתאריך - 29 באפריל 2019. עם הפקה נוספת של התקליטן דיפלו. הרמיקס של דיפלו הגיע למקום ה-24 במצעד הסינגלים של ניו זילנד לפי נתוני איגוד תעשיית ההקלטות הניו זילנדי. הרמיקס נכלל באלבומו השני של דיפלו, Diplo Presents Thomas Wesley, Chapter 1: Snake Oil ‏(2020).
רמיקסים אחרים > מיקומי שיא

|   ‏‏‏  מצעדים ודירוגים> מדינה |   ‏‏‏  מצעדים ודירוגים> מצעד |   ‏‏‏  מצעדים ודירוגים> מיקום שיא |   ‏‏‏  מצעדים ודירוגים>  |
| --- | --- | --- | --- |
|  ניו זילנד | המצעד הניו זילנדי הרשמי | 24 |  |
רמיקסים אחרים > הרמיקס של RM

הרמיקס האחרון "Old Town Road (Seoul Town Road Remix)", יצא לאור בתאריך 24 ביולי 2019, יחד עם הראפר הדרום קוריאני RM מלהקת הבנים הקוריאנים BTS. ליל נאז X ציין שזהו הרמיקס האחרון שישוחרר. זהו רמיקס הראשון שבו בילי ריי סיירוס לא משתתף. הגיע למקום השמיני במצעד של ניו זילנד. הופיעו לראשונה בשידור חי בטקס פרסי הגראמי ה-62.
רמיקסים אחרים > הרמיקס של קאפקייק

ראפר אמריקאי, קאפקייק הוציא רמיקס לא רשמי ל-"Old Town Road" בשם "Old Town Hoe", ב-17 באפריל 2019. הרמיקס מציג את המילים "I'm gonna ride 'til I can't no more" באופן מיני מפורש. קליפ לרמיקס יצא מאוחר יותר במאי 2019. ליל נאז X הגיב לטובה על הרמיקס.
זיין אמורי

| --- | --- |

 לידה:  3 ביוני 1998 (בן 26) מקמינוויל, ארצות הברית 
 שם לידה:  Rodney Zayne Emory 
 מדינה:  ארצות הברית 
 תקופת הפעילות:  מ-2009 
 עיסוק:  זמר, שחקן קולנוע וטלוויזיה
 פרופיל ב-IMDb
 
זיין אמורי (באנגלית: Zayne Emory; נולד ב-3 ביוני 1998) הוא שחקן וזמר אמריקאי. יידוע בעיקר בזכות תפקידו בסדרת הדרמה המשטרתית של רשת ABC "הטירון" בתור הנרי נולן.
ביוגרפיה

אמורי נולד במקמינוויל (אנ'), אורגון. הוא התעניין במשחק מגיל צעיר. בזמן לימודיו בבית הספר היסודי, אמורי זכה בפרס תיאטרון הגלריה לשנת 2007 על הופעת בכורה מצטיינת לנוער ובאליפות מדינת אורגון ב-2008 במופע כישרונות לנוער.
קריירה

את הופעת הבכורה שלו על המסך הוא עשה בגיל אחת עשרה בפרק של סדרת המתח "מחשבות פליליות" ב-2009. לאחר מכן, לאמורי היו תפקידים בסדרות נוספות כמו "עקרות בית נואשות", "הלוחשת לרוחות" ו-"CSI: מיאמי". ב-2010, הוא גם הצטרף לצוות השחקנים של סדרת הקומדיה המוזיקלית "אני והלהקה" בתפקיד צ'ארלס "צ'אקי" אלברטסון. אמורי זכה בפרס האמן הצעיר ב-2011 וב-2012 על תפקידו. הוא גם היה מועמד על תפקידו בסדרות הטלוויזיה "שייק" ו"החרשנים" בשנת 2014.
מלבד תפקידיו בטלוויזיה, אמורי הופיע גם בכמה סרטים עלילתיים. הוא עשה את הופעת הבכורה שלו בסרט בשנת 2011 בקומדיה הרומנטית "טיפש, מטורף, מאוהב", בכיכובם של סטיב קארל, ראיין גוסלינג וג'וליאן מור. לאחר מכן, הוא הופיע בסרטים נוספים בהם, "Little Loopers" ו-"Maximum Ride". מאז 2016, לאמורי היו כמה תפקידים חוזרים בסדרות טלוויזיה בהן, "24: מורשת", "סופרגירל", "הבורחים", "האקסית המטורפת" ו"הטירון".
בשנת 2015, הוא לוהק לתפקיד ג'יי.סי ספינק, במקום קופר רוט, לעונה השנייה של קומדיית המצבים של רשת ABC, "הגולדברגים".
פילמוגרפיה > קולנוע

| שנה | סרט | תפקיד | הערות |
| --- | --- | --- | --- |
| 2011 | טיפש, מטורף, מאוהב (אנ') | אריק |  |
| 2015 | Little Loopers | דייוויד |  |
| 2016 | Maximum Ride | איגי |  |
| 2020 | אמריקן פאי: הבנות שולטות (אנ') | ג'ייסון |  |